Document ID: 31995L0498

NEUVOSTON DIREKTIIVI,
annettu 23 päivänä marraskuuta 1995,
direktiivissä 75/268/ETY tarkoitettujen yhteisön epäsuotuisten maatalousalueiden luettelosta (Ruotsi) (95/498/EY)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen,
ottaa huomioon vuoristoalueiden ja eräiden epäsuotuisten alueiden maataloudesta 28 päivänä huhtikuuta 1975 annetun neuvoston direktiivin 75/268/ETY (1), ja erityisesti sen 2 artiklan 2 kohdan,
ottaa huomioon komission ehdotuksen,
ottaa huomioon Euroopan parlamentin lausunnon (2),
sekä katsoo, että
huomattava osa Ruotsin alueesta kärsii pysyvistä luonnonhaitoista, ja vuoden 1994 liittymisasiakirjan julistuksessa n:o 37 todetaan, että olisi viipymättä rajattava direktiivin 75/268/ETY 3 artiklan mukaiset vuoristoalueet ja muut epäsuotuisat maatalousalueet,
näiden alueiden pysyvät luonnonhaitat johtavat korkeampiin tuotantokustannuksiin ja estävät näiden alueiden maanviljelijöitä saamaan sadostaan kohtuullisia ja samantasoisia tuloja kuin muilla alueilla vastaavanlaista viljelyä harjoittavat viljelijät,
Ruotsin hallitus on toimittanut komissiolle direktiivin 75/268/ETY 2 artiklan 1 kohdan mukaisesti luettelon kunnista (kommuner) ja tarvittaessa, silloin kun se on osoittautunut tarpeelliseksi, kuntien osista (församlingar), jotka voitaisiin liittää yhteisön epäsuotuisten alueiden luetteloon, sekä tiedot näiden alueiden ominaispiirteistä,
käytettävissä olevien tietojen perusteella voidaan päätellä, että kaikilla 62. leveyspiirin pohjoispuolella sijaitsevilla alueilla on erittäin vaikeat ilmastolliset olosuhteet, joiden seurauksena kasvukausi on merkittävästi lyhyempi, ja että nämä alueet täyttävät direktiivin 75/268/ETY 3 artiklan 3 kohdassa säädetyt edellytykset,
edellä mainitussa julistuksessa n:o 37 sallitaan Ruotsin luokittelevan direktiivin 75/268/ETY 3 artiklan 3 kohdan mukaisesti neljä tämän valtion Euroopan unioniin liittymisen aikaan pohjoisessa olemassa olleista viidestä maataloustukialueesta,
tietyt rajakunnat voidaan edellä mainitun 3 artiklan 3 kohdan merkityksessä luokitella epäsuotuisiksi alueiksi, jos siellä vallitsevat vaikeat ilmastolliset olosuhteet, joiden seurauksena on merkittävästi lyhyempi, enintään 170 päivän pituinen kasvukausi, jolloin keskilämpötila on vähintään 5 °C,
direktiivin 75/268/ETY 3 artiklan 3 kohdan toisessa luetelmakohdassa tarkoitetuiksi jyrkiksi rinteiksi katsotaan sellaiset rinteet, joiden kaltevuus on vähintään 20 prosenttia,
direktiivin 75/268/ETY 3 artiklan 3 kohdan kolmannessa luetelmakohdassa tarkoitetun kahden tekijän, korkean sijainnin ja rinteiden jyrkkyyden, vaikuttaessa samanaikaisesti valitut ominaisuudet ovat vähintään 500 metrin korkeus ja vähintään keskimäärin 15 prosentin kaltevuus,
direktiivin 75/268/ETY 3 artiklan 4 kohdan a ja b alakohdassa tarkoitettujen vähätuottoisen maan ja maatilojen selvästi keskitasoa huonomman taloudellisen tuloksen osalta alueet on määritelty tärkeimpien viljelykasvien vuotuisten tuotosten standardi-tunnusluvulla ja tilojen bruttoarvonlisäyksellä maatalouden vuotuista työpanosyksikköä kohden (VAB/UTA),
edellä tarkoitetun jokaisen näiden alueen kahden keskiarvotunnusluvun enimmäisarvo on vahvistettu 80 prosentiksi keskimääräisestä kansallisesta tunnusluvusta; erityistapauksissa keskimääräisten satojen keskiarvotunnuslukua ei oteta huomioon niiden epäsuotuisten alueiden osalta, jossa naudanliha-alan yhteisestä markkinajärjestyksestä 27 päivänä kesäkuuta 1968 annetun neuvoston asetuksen (ETY) N:o 805/68 (3), sellaisena kuin se on muutettuna asetuksella (ETY) N:o 2066/92 (4), 4 g artiklan 3 luetelmakohdassa tarkoitettu rehualan osuus ylittää 70 prosenttia käytössä olevasta maatalousmaasta,
direktiivin 75/268/ETY 3 artiklan 4 kohdan c alakohdassa tarkoitetun väestön alhaisen tai alenevan tiheyden osalta käytetään seuraavia indeksejä: väestötiheys enintään 50 asukasta neliökilometrillä riippumatta väestön valtakunnallisesta keskitiheydestä, joka on ainoastaan 21 asukasta neliökilometrillä, tai väestötiheyden vuotuinen alenemisaste suurempi kuin 0,5 prosenttia ja aktiivisen maatalousväestön osuus kunnan työikäisestä kokonaisväestöstä merkittävä,
määriteltäessä yhteisön epäsuotuisiin alueisiin rinnastettavia erityishaitoista kärsiviä ja direktiivin 75/268/ETY 3 artiklan 5 kohdassa tarkoitettuja alueita otetaan huomioon kahden, kansallista keskiarvoa alemman tunnusluvun arvon osoittamat epäsuotuisat luonnonolot sekä sellaisten pysyvien erityishaittojen olemassaolo, jotka ovat tyypillisiä
- mäkisille alueille, joiden pinnanmuodostus on epätasaista ja maanviljelyyn soveltuva ala hajanaista,
- kosteille ja suoperäisille alueille,
- ajoittaisista tulvista tai maaperän huonosta vesitaloudesta kärsiville alueille,
- rannikon tai sisävesien saaristoalueille,
direktiivin 75/268/ETY 3 artiklan 5 kohdassa tarkoitettujen alueiden kokonaispinta-ala ei ole yli neljä prosenttia kyseisen jäsenvaltion kokonaispinta-alasta,
Ruotsin hallituksen komissiolle alueen lajin määrittelemiseksi ilmoittamien edellä mainittujen tunnuslukujen laji ja taso vastaavat direktiivin 75/268/ETY 3 artiklan 3, 4 ja 5 kohdassa tarkoitettujen vuoristoalueiden, epäsuotuisten alueiden sekä erityisistä luonnonhaitoista kärsivien alueiden ominaispiirteitä, ja
Ruotsissa on suuri määrä saaria; luetteloa 3 artiklan 5 kohdan mukaisesti luokitelluista pienistä saarista voidaan täydentää myöhemmin, ja komissio voi tehdä siitä päätöksen soveltamalla direktiivin 75/268/ETY 2 artiklan 3 kohtaa,
ON ANTANUT TÄMÄN DIREKTIIVIN:
1 artikla
Tämän direktiivin liitteissä I, II ja III oleva yhteisön luettelo Ruotsin epäsuotuisista alueista on sisällytetty direktiivin 75/268/ETY 3 artiklan 3, 4 ja 5 kohdassa tarkoitettujen yhteisön epäsuotuisten maatalousalueiden luetteloon.
2 artikla
Tämä direktiivi on osoitettu Ruotsin kuningaskunnalle.
Tehty Brysselissä 23 päivänä marraskuuta 1995.

Labels: 19
20
0
6
18